Palui itu urangnya baik hati wan pangurihingan banar. Salain itu inya jua kada pamalar, kada ingkin, kada pamburisit. Lawan urangnya katuju manolong. Makanya Palui dikatujui ulih kakawalannya.
“Kami himung banar bakawan lawan ikam ini Lui ai,” ujar Garbus.
“Kada cuma himung malah kami basyukur dan badoa tarus supaya kita jangan tapisah,” ujar Tulamak.
“Kalu Tulamak badoa jangan tapisah itu karna ada untingan,” ujar Garbus manyindir.
“Aku paham, aku paham haja Bus ai. Jangankan nang diucapakan Tulamak, malah nang ada dalam hatinyapun kawa kutangguh,” ujar Palui lihum.
“Palui kawa manangguh dalam hati dan dalam kapala ikam itu Mak ai karna inya baisi parasaan nang ka-anam,” ujar Garbus.
Gambar Meme dan Video Motivasi Inspirasi Unik Lucu : http://bit.do/dkdmeme
“Tarus terang haja aku kadada baisian indera ka-anam Bus ai, hanya sekedar mangira- ngira, umpamanya kanapa maka duduk Tulamak itu selalu singgang padahal lantai atawa kursinya baik haja, makanya kutangguh karna juburnya taulur,” ujar Palui tatawa.
“Pas banar tangguhan ikam itu Lui ai, aku tapaksa duduk singgang ini karna buritku babisul,” sahut Tulamak manangkis kada hakun dipadahakan bajubur.
“Sabujurnya kita kada bulih jua tangguh-batangguh itu, makanya aku kada katuju ada tukang ramal karna ramalan itu bisa takabur karna mandahului kahandak Nang Kuasa,” ujar Palui.
“Bujur Lui ai, maramal itu kada bulih tapi batatangguhan alias bacacapatian dan taruhan bagi nang manang nginuman di warung acil Irus itu bulih haja,” ujar Tulamak malamahi.
Dirahasiaakan
“Nginuman itu ngarannya kada hasil batatangguhan Mak ai tapi basadakah manyamani hati kawan. Basadakah itupun kada bulih jua digembar-gemborakan atawa diagak akan karna bisa jadi ria, cakah, sombong,” ujar Palui.
“Aku akur banar pandapat ikam itu Lui ai,” ujar Garbus.
“Sual basadakah dan bainfaq itu istilahnya harus dirahasiakan jangan ada nang tahu, makanya wayah kita mambari sadakah wan tangan kanan, semestinya tangan kiripun kada bulih tahu,” ujar Palui.
“Ooo… aku paham, aku hanyar paham Lui ai, makanya kulihat satiap ikam mambari sadakah wan tangan kanan maka tangan kiri ikam disambunyiakan ka dalam kantung atawa ikam tukupi wan tapih atawa wan saputangan,” ujar Tulamak manangguh.
“Maksudku tadi adalah bila basadakah harus badidiaman haja jangan galu, basadakahnya cuma saratus rupiah duit bulat tapi galunya samasigitan,” ujar Palui manyindir.
bjn_Latn bjn_Latn bjn_Latn bjn_Latn bjn_Latn bjn_Latn zsm_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn